# **Poročilo o delu Medresorske delovne skupine za**

# **koordinacijo izvrševanja sodb Evropskega sodišča za človekove pravice**

# **za leti 2021 in 2022**

**Uvod**

Učinkovitejše in hitrejše izvrševanje sodb Evropskega sodišča za človekove pravice (v nadaljevanju: ESČP) je ena izmed prioritet Ministrstva za pravosodje. Z novelo Zakona o državni upravi v l. 2014[[1]](#footnote-1), je bilo med naloge Ministrstva za pravosodje dodano tudi »*usmerjanje ministrstev glede izvrševanja sodb mednarodnih sodišč*«, kar se nanaša v veliki meri prav na izvrševanje sodb ESČP. Poseben zagon na tem področju je dala tudi t. i. Bruseljska deklaracija, ki je bila sprejeta na konferenci v Bruslju leta 2015, s katero je bila ponovno poudarjena trdna odločenost držav pogodbenic, da v skladu z načelom subsidiarnosti na državni ravni izpolnijo temeljno obveznost zagotavljanja celovitega varstva pravic in svoboščin iz Evropske konvencije o človekovih pravicah in njenih protokolov, vključno z učinkovitejšim izvrševanjem sodb Evropskega sodišča za človekove pravice. Tudi Poročilo skupine na visoki ravni za refleksijo o prihodnosti Sveta Evrope[[2]](#footnote-2), ki je bilo sprejeto oktobra 2022, med končnimi priporočili navaja pomembnost glede nadaljnjega prizadevanja za celovitejši in bolj kooperativen pristop pri zagotavljanju izvrševanja sodb ESČP.

Izvrševanje sodb ESČP nadzira Odbor ministrov Sveta Evrope, pred tem pa jih obravnava Oddelek Sveta Evrope za izvrševanje sodb ESČP (Oddelek SE). Postopek nadzora nad izvrševanjem sodbe ESČP se začne z dokončnostjo sodbe ESČP in se zaključi s končno resolucijo, ki jo sprejme Odbor ministrov Sveta Evrope, na zasedanjih, ki so štirikrat na leto namenjena pregledu izvrševanja sodb.

Država pogodbenica Evropske konvencije o človekovih pravicah (Konvencija) je dolžna opredeliti in izvesti **potrebne individualne in splošne ukrepe**, ki se navedejo **v akcijskih poročilih ali načrtih.** Med individualnimi ukrepi je to predvsem plačilo pravičnega zadoščenja, med splošnimi pa so lahko sprememba zakonodaje, prakse, navodila, izobraževanje, osveščanje in drugi ukrepi, kot je na primer gradnja novega zapora. Opredelitev potrebnih ukrepov in ocena ustreznosti izvedenih ukrepov se ocenjuje v dialogu z Oddelkom SE.

**Medresorska delovna skupina za koordinacijo izvrševanja sodb Evropskega sodišča za človekove pravice**

Na predlog Ministrstva za pravosodje je bila s sklepom Vlade RS št. 00405-8/2015/7 z dne 23. 12. 2015 ustanovljena **Medresorska delovna skupina za koordinacijo izvrševanja sodb Evropskega sodišča za človekove pravice** (v nadaljevanju: MDS ESČP), saj se nekatere sodbe ESČP vsebinsko nanašajo na področje več ministrstev oziroma drugih državnih organov. V sklepu vlade so bile opredeljene naloge MDS ESČP za učinkovito in okrepljeno sistemsko delovanje Republike Slovenije na področju izvrševanja sodb ESČP**.**

S sklepom Vlade RS št. 00405-8/2015/12 z dne 12. 5. 2016 so bili poimensko imenovani člani in namestniki članov z Ministrstva za pravosodje, Ministrstva za finance, Ministrstva za notranje zadeve, Policije, Ministrstva za zunanje zadeve, Stalnega predstavništva RS pri Svetu Evrope, Ministrstva za delo, družino, socialne zadeve in enake možnosti, Državnega odvetništva (takrat Državnega pravobranilstva), kot zunanja člana pa se je Vlada RS seznanila tudi s članstvom predstavnikov Varuha človekovih pravic in Vrhovnega sodišča Republike Slovenije.

Vlada je naknadno s sklepi št. 02401-23/2018/4 z dne 22. 11. 2018, št 02401-14/2020/5 z dne 2. 7. 2020 in št. 02401-12/2022/3 z dne 21. 7. 2022 spremenila njeno sestavo. Od zadnjega sklepa MDS ESČP vodi **dr. Igor Šoltes, državni sekretar na Ministrstvu za pravosodje**.

Po sklepu vlade se lahko na zasedanje delovne skupine povabi predstavnike drugih ministrstev, državnih organov, organov samoupravnih lokalnih skupnosti ali nosilcev javnih pooblastil, ki so vsebinsko povezani s konkretno tematiko, vključno z izvrševanjem sodb Evropskega sodišča za človekove pravice, ter po potrebi tudi predstavnike stroke oziroma civilne družbe.

MDS ESČP se je v poročevalnem obdobju sestala 20. 10. 2022, ko so se člani seznanilis stanjem izvrševanja sodb ESČP, Državno odvetništvo pa je predstavilo število ter vsebino odprtih pritožbenih zadev na ESČP. Na sestanku je bilo obravnavano predvsem izvrševanje sodb, ki so predmet okrepljenega nadzora (sodba v zadevi *Pintar in drugi*) oz. se dotikajo delokroga večih ministrstev, pri čemer je bilo vabljeno tudi Ministrstvo za zdravje, ki sicer ni član MDS ESČP (sodba v zadevi *Q in R).* Člani so naslovili tudi vprašanje prevodov vodilnih sodb Evropskega sodišča za človekove pravice (proti drugim državam članicam Sveta Evrope; vse sodbe proti Sloveniji so prevedene v slovenski jezik).

MDS ESČP se ne sestaja pogosteje zaradi učinkovite in zadostne koordinacije na ravni Projektne skupine za koordinacijo izvrševanja sodb Evropskega sodišča za človekove pravice (v nadaljnjem besedilu: PS ESČP), ki deluje v Ministrstvu za pravosodje od oktobra 2016 in je sestavljena iz 6 zaposlenih iz različnih notranje organizacijskih enot ministrstva. PS ESČP nudi podporo MDS ESČP, operativno usklajuje pripravo akcijskih poročil oziroma načrtov ter spremlja njihovo izvajanje in sodeluje pri usposabljanjih. Sestaja se večkrat letno.

**Pregled novih sodb proti Sloveniji in pregled izvršenih sodb ESČP**

Evropsko sodišče za človekove pravice je **v letu 2021 odločilo s sodbo v dveh zadevah in** v obeh ugotovilo, da je Slovenija kršila Evropsko konvencijo o človekovih pravicah(v nadaljnjem besedilu: EKČP). Prva sodba vzadevi ***Pintar in drugi*** se nanašana izredne ukrepe Banke Slovenije, ki so bili leta 2013 in 2014 sprejeti v zvezi z več slovenskimi bankami in so povzročili prenehanje vseh delnic in podrejenih obveznic v lasti pritožnikov, ne da bi ti za to prejeli kakršnokoli nadomestilo. Pritožniki so se pred Sodiščem pritožili, med drugim, da jim niso bila na voljo pravna sredstva, s katerimi bi lahko učinkovito izpodbijali izredne ukrepe. Sodba je bila klasificirana kot predmet okrepljenega nadzora, kar pomeni, da bo deležna posebnih razprav v okviru Odbora ministrov. Druga sodba v letu 2021 je zadeva ***Toplak in Mrak***, ki se nanaša na vprašanje pravnega sredstva glede dostopa invalidov do volišč.

V **letu 2022** je ESČP s sodbo odločilo **o štirih zadevah** in vsakokrat ugotovilo kršitev EKČP:v zadevi ***Q in R*** (predolgo trajajoč postopek odločanja o zahtevku za izdajo dovoljenja za opravljanje dejavnosti rejništva, problematika izvedencev klinične psihologije), v zadevi ***Ferhatović*** (odškodnina zaradi ne-vračila zaseženega bakra v kazenskem postopku)[[3]](#footnote-3), v zadevi ***Dolenc*** (kršitev EKČP zaradi priznanja sodne odločbe izraelskega sodišča, s katero je bila ugotovljena odgovornost pritožnika za škodo v zvezi z operacijo izraelskega bolnika in dosojena (visoka) odškodnina, pri čemer je prišlo do kršitve poštenega sojenja (zaslišanje prič) v izraelskem sodnem postopku) ter v zadevi ***Gregor Rutar in Rutar Marketing d.o.o.*** (neobrazložena odločitev sodišča glede zavrnitve pobude pritožnikov o vložitvi predloga za predhodno odločanje na Sodišče EU).

Projektna skupina ESČP v šestih mesecih od dokončnosti sodbe ESČP pripravi akcijsko poročilo o izvedenih ukrepih za izvršitev sodbe oziroma akcijski načrt, kadar vsi potrebni ukrepi še niso bili izvedeni. Na podlagi akcijskih poročil Slovenije je Odbor ministrov Sveta Evrope **v letu 2021 s končno resolucijo zaključil nadzor nad izvršitvijo 5 sodb ESČP proti Sloveniji:** ***X***(pomanjkanje skrbnosti pri izvrševanju starševskih pravic), ***Frančiška Štefančič*** (smrt sina pritožnice tekom poskusa prisilne hospitalizacije s pomočjo policije), ***Benedik*** (kršitev pravice do zasebnosti v povezavi s podatki o uporabniku dinamičnega IP naslova), ***Rola*** (odvzem licence stečajnemu upravitelju) in ***Gros*** (dostop do sodišča).

V letu **2022 pa so bile s končno resolucijo zaključene 3 zadeve: *Cimperšek*** (zavrnjeno imenovanje za sodnega izvedenca), ***Toplak in Mrak*** ter ***Vizgirda*** (zagotovitev tolmačenja v kazenskem postopku zoper državljana Litve le v ruskem jeziku).

V poročevalnem obdobju sta bila poslana še akcijska načrta za zadevo ***Pintar in drugi*** ter zadevo ***Q in R***.

**Nedopustne pritožbe**

ESČP je v letu **2021** izdalo **7 sklepov o nedopustnosti pritožbe**:

Zadeva ***Ahac in 591 drugih*** (pritožba povezana z ukrepi, ki jih je v letu 1996 sprejela ATVP in so se nanašali na vzajemne sklade Dadas); ***Majda Mohorič*** (zavrnitev izrednih pravnih sredstev/nedopuščene revizije v civilnem postopku pritožničinega preminulega izvenzakonskega partnerja); ***Logos Trend d.o.o.*** (zatrjevano nepošteno sojenje v zadevi glede priznanja tuje arbitražne odločbe); ***(Igor in Marija) Karlovšek*** (enaka pravna problematika kot v zadevi Pintar, vendar ni bil izkazan status žrtve, saj sta oba pritožnika že iztožila polno odškodnino pred domačimi sodišči);  ***Bijelič in Bijelič*** (smrt sina pritožnikov med zdravljenjem, dolg sodni postopek); ***Boris Popovič*** (kaznivo dejanje razžalitve; neupoštevanje dokazov na predlog pritožnika) in **J.T.** (pritožba, ki se je nanašala na prekrškovno zadevo, ni bila vročena državi v izjasnitev).

ESČP je v letu **2022** je ESČP izdalo **6 sklepov** o nedopustnosti pritožbe:

***Boštjan Šoba*** (zatrjevana nepristranskost sodišča); ***A. U. in drugi ter J. M.*** (pritožba s strani očetov mladoletnih otrok, ki so bili po razvezi oziroma prenehanju izvenzakonske skupnosti dodeljeni v varstvo in vzgojo njihovima materama); ***Berlec in drugi*** (pritožniki so svojci umrlega v nesreči pri delu z eksplozijo, kateri so sledili neuspeli odškodninski postopki); ***Peter Kodrič*** (zatrjevana kršitev nepristranskosti sodnika USRS, ki je o isti zadevi odločal že v okviru upravnega odločanja (OZS), US je sklep razveljavilo, nova obravnava); ***A. T.*** (dolgotrajen postopek pred US v povezavi z očitano nepridobitvijo podatkov za vpis na šolo); ***Boštjan M. Turk*** (zatrjevana kršitev glede sojenja v razumnem roku pred USRS v povezavi z razžalitvijo v medijih).

**Poravnave**

V letu 2022 je ESČP s seznama pritožb izbrisal zadeve **zaradi poravnav** v zadevah, ki se nanašajo na isto pravno problematiko kot zadeva *Pintar* (odsotnost učinkovitega pravnega sredstva v primeru razlastitve imetnikov delnic in obveznic bank) in sicer v zadevi ***Lukša in drugi*** (12 pritožnikov); v zadevi ***Beopublikum*** je bil izdan sklep o izbrisu zaradi neaktivnosti pritožnika.

Enaka pravna problematika je bila v zadevi ***D. Pipuš***, kateri je bila ponujena poravnava; zaradi zavrnitve pritožnice je Državno odvetništvo v l. 2022 podalo enostransko izjavo.

**Neizvršene sodbe ESČP proti Sloveniji**

Konec leta 2022 je bilo **v izvrševanju še 6 sodb.** Priprava analiz ter akcijskih poročil poteka v zadevah: ***Ferhatović; Gregor Rutar in Rutar marketing d.o.o.****;* v zadevi ***Produkcija Plus storitveno podjetje d.o.o.*** je bilo akcijsko poročilo poslano in se čaka odločitev Odbora ministrov Sveta Evrope.

Aktivnosti za izvrševanje sodb potekajo v preostalih odprtih zadevah.

Po sodbi v zadevi **Pintar in drugi** je Ministrstvo za finance ustanovilo delovno skupino, ki pripravlja predlog sprememb Zakona o postopku sodnega in izvensodnega varstva nekdanjih imetnikov kvalificiranih obveznosti bank (ZPSVIKOB), ki ga je na predlog Banke Slovenije začasno zadržalo ustavno sodišče. Ustavno sodišče je 16. 2. 2023 z odločbo U-I-4/20 celoten zakon razveljavilo.

Zaradi problematike dolgotrajnosti sodnih postopkov v povezavi s problematiko izvedencev klinične psihologije, ki je bila izpostavljena v **zadevi Q in R,** je bila na Ministrstvu za pravosodje ustanovljena medresorska delovna skupina.

V zvezi z izvršitvijo sodbe v **zadevi Dolenc** pa poteka intenzivno iskanje možnosti za izvršitev sodbe, ki je povezana z izterjavo visoke odškodnine na podlagi priznanja tuje sodbe.

Celoten pregled (ne)izvršenih sodb se nahaja v prilogi.

**Nadaljnje spremljanje izvrševanja sodb ESČP tudi po formalnem zaključku nadzora**

V zadevah ***Kurić in drugi*** (t. i. izbrisani); ***Ališić in drugi*** (stare devizne vloge LB) ter ***Mandić in Jović*** (neustrezne razmere v zaporu v Ljubljani med leti 2008 in 2012) so bile v preteklih letih sprejete resolucije Odbora ministrov Sveta Evrope, s čimer so bile formalno izvršene, vendar pa to ne pomeni, da se je izvrševanje splošnih ukrepov s tem zaključilo.

1. **Zadeva Kurić in drugi (t.i. izbrisani)**

Po sodbi ESČP v zadevi ***Kurić in drugi*** iz leta 2012 je bil sprejet poseben zakon - **Zakon o povračilu škode osebam, ki so bile izbrisane iz registra stalnega prebivalstva** (ZPŠOIRSP). Na podlagi ZPŠOIRSP je bilo v obdobju v obdobju od začetka uporabe ZPŠOIRSP, to je od 18. 6. 2014 do 31. 12. 2022 pri upravnih enotah vloženih **8047** zahtev za določitev denarne odškodnine v upravnem postopku po ZPŠOIRSP in **86** zahtev za priznanje statusa upravičenca. V tem obdobju je bilo odločeno o **8021** zahtevah za določitev denarne odškodnine v upravnem postopku, od tega je bilo 5779 zahtevam za določitev denarne odškodnine ugodeno, 1961 zahtev za določitev denarne odškodnine je bilo zavrnjenih, 190 zahtev je bilo zavrženih, v 91 primerih pa je bil postopek za določitev denarne odškodnine ustavljen. O 26 zahtevah za določitev denarne odškodnine v upravnem postopku še ni bilo odločeno.

Do 31. 12. 2022 je bilo odločeno o **66** zahtevah za priznanje statusa upravičenca, od tega je bilo 7 zahtevam za priznanje statusa upravičenca ugodeno, 33 zahtev za priznanje statusa upravičenca je bilo zavrnjenih, 6 zahtev je bilo zavrženih, v 20 primerih pa je bil postopek za priznanje statusa upravičenca ustavljen. O 20 zahtevah za priznanje statusa upravičenca še ni bilo odločeno v upravnem postopku.

Skupni znesek določenih denarnih odškodnin v upravnem postopku do 31. 12. 2022 (po pravnomočnih odločbah) je znašal **26.702.450 EUR**. V upravnem postopku je bila najnižja odškodnina določena v višini 50 EUR, najvišja pa v višini 13.050 EUR.

Iz evidence o odločitvah in izplačilih denarne odškodnine, vodene na podlagi ZPŠOIRSP, je razvidno, da je bilo do 31. 12. 2022 vloženih 69 tožb zoper odločitve upravnega organa o zahtevah za določitev denarne odškodnine v upravnem postopku in 2 tožbi zoper odločitve upravnega organa o zahtevah za priznanje statusa upravičenca. Po podatkih iz omenjene evidence je Upravno sodišče RS do 31. 12. 2022 odločilo o 65 tožbah zoper odločitve upravnega organa o zahtevah za določitev denarne odškodnine v upravnem postopku, od tega je bilo 41 tožb zavrnjenih, 13 tožb ugodenih (odločitve upravnega organa odpravljene ter zadeve vrnjene upravnemu organu v ponovni postopek), v 11 primerih pa je bila tožba zavržena.

Upravno sodišče je do 31. 12. 2022 odločilo o 2 tožbah zoper odločitve upravnega organa o zahtevah za priznanje statusa upravičenca, od tega je bila 1 tožba zavrnjena, 1 tožbi pa je bilo ugodeno (odločitev upravnega organa je bila odpravljena ter zadeva vrnjena upravnemu organu v ponovni postopek).

Iz zgornjega prikaza izhaja, da je velika večina upravnih postopkov, začetih na podlagi zahtev po ZPŠOIRSP, zaključena.

Glede sodnih postopkov zoper odločitev upravnega organa glede izvajanja ZPŠOIRSP je Državno odvetništvo navedlo, da je bilo do 31. 12. 2022 izplačanih 331 odškodnin v skupni vrednosti 2.304.273,04 EUR ter bilo sklenjenih 165 sodnih poravnav v skupni vrednosti 1.469.166,79 EUR.

V zvezi s problematiko izbrisanih je bil leta 2010 sprejet tudi Zakon o spremembah in dopolnitvah Zakona o urejanju statusa državljanov drugih držav naslednic nekdanje SFRJ v Republiki Sloveniji. Na podlagi zakona so lahko vsi drugi izbrisani, ki v Republiki Sloveniji še niso imeli dovoljenja za stalno prebivanje in prijavljenega stalnega prebivališča (npr. na podlagi odločbe Ustavnega sodišča, št. U-I-246/02 z dne 3. 4. 2003), v treh letih lahko vložili prošnjo za izdajo dovoljenja za stalno prebivanje. Na podlagi zakona so izbrisani, ki so bili sprejeti v slovensko državljanstvo, ne da bi jim bilo pred tem izdano dovoljenje za stalno prebivanje, dobili tudi posebno odločbo za nazaj. Zakon je urejal izdajo dovoljenja za stalno prebivanje in posebne odločbe za nazaj tudi za otroke izbrisanih, ki so se rodili v Republiki Sloveniji po 25. 6. 1991 in v Republiki Sloveniji dejansko živijo od rojstva[[4]](#footnote-4).

Ustavno sodišče je s sklepom št. Up-1038/19-23, U-I-465/22-3 z dne 1. 12. 2022 začelo postopek za oceno ustavnosti četrtega odstavka 1.č člena Zakona o urejanju statusa državljanov drugih držav naslednic nekdanje SFRJ v Republiki Sloveniji (v nadaljevanju ZUSDDD) in Zakona o povračilu škode osebam, ki so bile izbrisane iz registra stalnega prebivalstva (v nadaljevanju ZPŠOIRSP), ker je ocenilo, da gre za medsebojno povezanost obeh zakonov. Sklep je sprejelo v zvezi z obravnavo ustavne pritožbe zoper sodbo Upravnega sodišča št. II U 425/2016 z dne 29. 8. 2018, izdano v zadevi izdaje dovoljenja za stalno prebivanje na podlagi ZUSDDD. Bistveni očitek pritožnikov v navedeni pritožbi je, da ureditev v četrtem odstavku 1.č člena ZUSDDD določeni skupini izbrisanih oseb onemogoča pridobiti dovoljenje za stalno prebivanje v Republiki Sloveniji in s tem onemogoča doseči odpravo ugotovljenih kršitev človekovih pravic.

25. februarja 2022 se je nekdanji predsednik republike Borut Pahor v svojem imenu in imenu države izbrisanim opravičil za nezakonit izbris 25.671 oseb iz registra stalnega prebivalstva, ki se je zgodil pred tridesetimi leti.

1. **Zadeva Ališić in drugi (stare devizne vloge)**

V ***zadevi Ališić in drugi*** proti Sloveniji je ESČP v pilotni sodbi z dne 16. 7. 2014 ugotovilo kršitev 1. člena Protokola št. 1 k EKČP ter 13. člena EKČP zaradi neizplačila (starih) deviznih vlog varčevalcev v podružnicah Ljubljanske banke na Hrvaškem in BIH.

Sprejet je bil Zakon o načinu izvršitve sodbe Evropskega sodišča za človekove pravice v zadevi številka 60642/08 (ZNISESČP), ki je začel veljati 4. 7. 2015, in ki določa način določitve višine izplačila, upravičence, postopek verifikacije, pristojen organ za odločanje, način in rok izplačila neizplačanih starih deviznih vlog. Odbor ministrskih namestnikov Sveta Evrope je 15. 3. 2018 sprejel zaključno resolucijo, s katero se je zaključil nadzor nad izvrševanjem sodbe, s čimer je potrdil ustreznost sprejetih ukrepov.

Postopki Sklada za nasledstvo po ZNISESČP so v veliki meri zaključeni, Sklad je sprejel odločitve v 38.685 zadevah, od tega je izdal informativne izračune v 34.212 zadevah v skupni vrednosti 302,4 milijonov €.

Odprto je vprašanje prenesenih vlog na privatizacijske račune v podružnici Sarajevo, ki so bile iz ZNISESČP izključene. Sklad je zavrnil zahteve v 2860 zadevah. Sproženih je bilo 1910 upravnih sporov, ter vloženih nekaj zahtev za revizijo pred Vrhovnim sodiščem. Ustavno sodišče ustavnih pritožb in pobud za oceno ustavnosti ZNISESČP ni sprejelo v obravnavo. RS je februarja 2023 prejela pritožbo ESČP v zadevi Landika, ki se nanaša na poplačilo prenesenih vlog na privatizacijske račune v BIH. Odgovor na pritožbo je v pripravi.

|  |  |  |
| --- | --- | --- |
| **Postopki po ZNISESČP**  do 31.12.2022 | Število zadev |  |
| Zahteve za verifikacijo na Sklad | Preko 38.500 |  |
| odločitev | 38.685 |  |
| Informativni izračuni | 34.212 | Skupaj 302,4 mio €   * 165.3 mio € podružnica ZG * 137,1 mio € podružnica SA |
| Ugovori proti inf. izračunu | 301 |  |
| Sklep o zavrženju zahteve | 3000 |  |
| Sklep o ustavitvi postopka | 200 |  |
| Odločba o zavrnitvi zahteve | 2860 | Od tega 2700 glede prenesenih vlog BIH |
| Upravni spor | 1910 |  |
| Tožba zavržena | 1240 |  |
| Tožba zavrnjena | 621 – prenesene vloge |  |

1. **Zadeva Mandić in Jović (razmere v zaporu Ljubljana)**

V zadevi ***Mandić in Jović*** (ugotovljene neustrezne razmere v zaporu v Ljubljani med leti 2008 in 2012) je Odbor ministrov Sveta Evrope že marca 2018 prepoznal napredek glede razmer v zaporu oz. sprejem ukrepov, ki zapornikom in pripornikom zagotavljajo zadosten bivalni prostor skladno s standardi Odbora Sveta Evrope proti mučenju (CPT).

Ne glede na sprejete ukrepe je gibanje števila pripornikov in zapornikov na meji sprejetih standardov[[5]](#footnote-5). V luči trajnejše rešitve je bilo v akcijskem poročilu navedeno nadaljevanje aktivnosti za izgradnjo novega zavoda za prestajanje kazni zapora za moške. V zvezi s tem je ministrica dr. Dominika Švarc Pipan oktobra 2022 odkrila temeljni kamen za nov zapor v Dobrunjah. Sodobno, trajnostno in skoraj nič-energijsko zasnovan zapor za 388 oseb bo ustrezno naslovil vse pomanjkljivosti obstoječega objekta na Povšetovi, saj bo imel varne celice, ustrezne bolniške sobe in prostore za izvajanje obiskov z družino in daljših obiskov svojcev z zaprtimi osebami. Imel bo tudi ustrezne zunanje površine za bivanje na svežem zraku in rekreacijo različnih kategorij zaprtih oseb. Poleg prostorov za skupinsko delo, delovno terapijo, prostočasne dejavnosti, usposabljanje in izobraževanje bodo v novem zaporu tudi prostori, ki so primerni za gibalno ovirane osebe; prav tako bo zagotovljeno ustrezno varovanje območja okrog zapora. Dokončanje zapora se predvideva v letu 2025.

**Zaključno**

Sistemski pristop izvrševanja sodb ESČP se je izkazal za učinkovitega, saj se je **število neizvršenih sodb ESČP od ustanovitve MDS ESČP in PS ESČP izrazito zmanjšalo**. Kot izhaja iz statistike izvrševanja sodb ESČP, je bilo konec leta 2015 neizvršenih še 309 sodb, konec leta 2016 še 49 neizvršenih sodb, konec leta 2019 še 12 neizvršenih sodb, konec leta 2020 pa je bilo neizvršenih še 8 dokončnih sodb ESČP. Ob vsakoletnem pripadu novih sodb ESČP tako na dan 10. 3. 2023 ostaja še **6 neizvršenih sodb**, kar je rezultat intenzivnih prizadevanj Slovenije za izvrševanje sodb ESČP ter intenzivnega sodelovanja s sekretariatom Sveta Evrope.

Napredek Slovenije na področju izvrševanja sodb ESČP je prepoznal tudi Svet Evrope, predvsem v letnih poročilih namenjenih izvrševanju sodb ESČP. Prav tako sta predsednica ESČP Siofra O'Leary kot tudi generalna sekretarka Sveta Evrope Marija Pejčinović Burić ob obisku ministrice dr. Dominike Švarc Pipan konec novembra 2022 v Strasbourgu izpostavili velik ugled Slovenije na ESČP in Svetu Evrope, tako z vidika izrazito majhnega deleža pritožb proti Sloveniji v primerjavi z drugimi državami članicami, kot tudi z vidika učinkovitega izvrševanja sodb ESČP, kjer je Slovenija zgled tudi drugim državam članicam, saj se uvršča v skupino držav z najmanjšim deležem neizvršenih sodb.

Zaključno je potrebno izpostaviti tudi izzive, s katerimi se srečuje ESČP, zlasti velik pripad zadev in s tem potreba po zagotavljanju stabilnih finančnih in kadrovskih virov za delovanje Sodišča, predvsem v luči povečanja pripada zahtevnih meddržavnih sporov. V tej luči je pomembno pozdraviti vsakoletni finančni prispevek Slovenije na ESČP za financiranje projekta »*Zmanjšanje zaostankov Evropskega sodišča za človekove pravice pri utemeljenih pritožbah*«, še pomembneje pa jeključno preventivno delovanje tako z vidika pozitivnih obveznosti po Evropski konvenciji o človekovih pravicah s strani vseh vej oblasti kot z vidika intenzivnega izobraževanja o sodni praksi ESČP.

O izvrševanju sodb ESČP je informirana tako strokovna kot druga javnost in sicer **na spletni strani Ministrstva za pravosodje deluje posebna podstran[[6]](#footnote-6)**, kjer se v tabelarnem in grafičnem prikazu lahko spremlja aktualno stanje, dodane so povezave na zaključne resolucije ter javno objavljena akcijska poročila ter akcijske načrte na straneh Sveta Evrope.

Z vidika spoštovanja konvencijskih standardov, ki jih oblikuje ESČP, v praksi držav članic Sveta Evrope pa je posebnega pomena tudi seznanitev sodnikov, ki te standarde uporabljajo pri sojenju. Praksa ESČP je dostopna na spletni strani HUDOC, od leta 2022 pa deluje tudi spletna platforma za deljenje znanja ECHR KS[[7]](#footnote-7).

Center za izobraževanje v pravosodju redno umešča te vsebine v programe usposabljanj sodnikov in državnih tožilcev ter drugih deležnikov. Vrhovno sodišče RS pa v Sodnikovem informatorju (dosegljiv na spletni strani sodisce.si) objavlja analize sodb ESČP proti Sloveniji, pripravlja pa tudi kratke analize pomembnih sodb ESČP proti drugim državam.

**U**činkovito in hitro izvrševanje sodb ESČP tudi naprej ostaja ena izmed prioritet Ministrstva za pravosodje. Slovenija tudi z izvrševanjem sodb ESČP izkazuje svojo zavezanost vladavini prava in spoštovanju človekovih pravic ter izpolnjevanju obveznosti članice Sveta Evrope.

**PRILOGA: PREGLED SODB ESČP PROTI SLOVENIJI[[8]](#endnote-1), KJER JE ESČP UGOTOVILO KRŠITEV EKČP, TER NJIHOVO IZVRŠEVANJE**  (vrstni red: po datumu izdaje (pilotne oz. vodilne) sodbe ESČP)

|  |  |  |  |  |  |
| --- | --- | --- | --- | --- | --- |
| **ŠT. PRITOŽBE** | **SODBA ESČP** | **DATUM SODBE** | **DATUM AKCIJSKEGA POROČILA**  **(AN = AKC.NAČRT)** | **DATUM RESOLUCIJE** | **ŠTEVILKA RESOLUCIJE**  **ODBORA MINISTROV SVETA EVROPE** |
| [29462/95](http://hudoc.echr.coe.int/eng#{"appno":["29462/95"]}) | **Rehbock\*** | 28.11.2000 | 2009 | 3.12.2009 | CM/ResDH(2009)137 |
| 23032/02 | **Lukenda SKUPINA**  **(264 zadev)** | 6.10.2005 | 28.10.2016 | 8.12.2016 | CM/ResDH(2016)354 |
| 43393/98 | **Matko SKUPINA (2 sodbi: Matko in Butolen)** | 2.11.2006 | 12.3.2020 | 4.6.2020 | [CM/ResDH(2020)92](https://search.coe.int/cm/Pages/result_details.aspx?Reference=CM/ResDH(2020)92) |
| 75617/01 | **Švarc in Kavnik SKUPINA**  **(2 sodbi)** | 8.2.2007 | 27.11.2017 | 7. 6. 2018 | CM/ResDH(2018)213 |
| [71463/01](https://hudoc.echr.coe.int/eng#{"appno":["71463/01"]}) | **Šilih** | 9.4.2009 | 24. 5. 2018 | 5.9.2018 | CM/ResDH(2018)308 |
| [21055/03](http://hudoc.echr.coe.int/eng#{"appno":["21055/03"]}) | **Gaspari** | 21.7.2009 | 3.10.2018 | 24.10.2018 | CM/ResDH(2018)401 |
| 8673/05, 9733/05 | **Eberhard in M.** | 1.12.2009 | 13. 9. 2017 | 22.11.2017 | CM/ResDH(2017)396 |
| [41293/05](http://hudoc.echr.coe.int/eng#{"appno":["41293/05"]}) | **K** | 7.7.2011 | 13.9.2017 | 22.11.2017 | CM/ResDH(2017)395 |
| [3127/09](https://hudoc.echr.coe.int/eng#%7B%22appno%22:[%223127/09%22]%7D) | **Flisar SKUPINA**  **(7 sodb)** | 29.9.2011 | 5. 9.2018 | 17.10.2018 | CM/ResDH(2018)388 |
| 45082/05 | **S.I. SKUPINA (S.I. in Furman↓)** | 13.10.2011 | 25.1.2019 | 27.3.2019 | CM/ResDH(2019)68 |
| 16608/09 | **Furman** | 13.10.2011 | 25.1.2019 | 27.3.2019 | CM/ResDH(2019)67 |
| 5774/10+ | **Mandič in Jović SKUPINA** | 20.10.2011 | 20.2.2018  25.3.2020 | 15.3.2018  4. 6. 2020 | CM/ResDH(2018)101  (op: 16 klonov)  CM/ResDH(2020)102 |
| [40245/10](http://hudoc.echr.coe.int/eng#{"appno":["40245/10"]}) | **X** | 28.6.2012 | 14.12.2020 | 16. 9. 2021 | CM/ResDH(2021)174 |
| 35016/05 | **Peruš** | 27.9.2012 | 13.9.2017 | 14.2.2018 | CM/ResDH(2018)53 |
| 44901/05 | **Alenka Pečnik** | 27.9.2012 | 21.11.2017 | 4.4.2018 | CM/ResDH(2018)148 |
| [24125/06](https://hudoc.echr.coe.int/eng#%7B%22appno%22:[%2224125/06%22]%7D) | **W SKUPINA (4 sodbe)** | 23.1.2014 | 5. 9.2018 | 17.10. 2018 | CM/ResDH(2018)389 |
| [26828/06](http://hudoc.echr.coe.int/eng#{"appno":["26828/06"]}) | **Kurić in drugi (pilotna sodba)\*** | 12.03.2014 | 2016 | 25.5.2016 | CM/ResDH(2016)112 |
| 20981/10 | **Mladina d.d.** | 17.04.2014 | 27.2.2017 | 5.4.2017 | CM/ResDH(2017)111 |
| 32863/05 | **L.M.** | 12. 6.2014 | 13.09.2017 | 15.3.2018 | CM/ResDH(2018)99 |
| [60642/08](http://hudoc.echr.coe.int/eng#{"appno":["60642/08"]}) | **Ališić in drugi (pilotna sodba)\*\*** | 16.7.2014 | 26.10.2017 | 15.3.2018 | CM/ResDH(2018)111 |
| 53723/13 | **Zavodnik** | 21.5.2015 | 21.2.2017 | 5.4.2017 | CM/ResDH(2017)108 |
| 77212/12 | **Korošec** | 8.10.2015 | 28.2.2017 | 5.4.2017 | CM/ResDH(2017)110 |
| 71872/12 | **Aždajić** | 8.10.2015 | 14.2.2017 | 5.4.2017 | CM/ResDH(2017)109 |
| 37903/09 | **Perak** | 1.3.2016 | 20.2.2018 | 15.3.2018 | CM/ResDH(2018)100 |
| 37242/14 | **Tence** | 31.5.2016 | 14.4.2017 | 22.11.2017 | CM/ResDH(2017)394 |
| 42079/12 | **B.K.M. Lojistik Tasimacilik Ticaret Limited Sirketi** | 17.1.2017 | 18.10.2017 | 15.3.2018 | CM/ResDH(2018)98 |
| [67503/13](http://hudoc.echr.coe.int/eng#{"appno":["67503/13"]}) | **Koprivnikar** | 24.1.2017 | 1.6.2020 | 1. 7. 2020 | CM/ResDH(2020)136 |
| 23912/12 | **Valant** | 24.1.2017 | 27.11.2017 | 4.4.2018 | CM/ResDH(2018)147 |
| 68939/12,68949/12 | **Cerovšek in Božičnik** | 7.3.2017 | 21.12.2018 | 30.1.2019 | CM/ResDH(2019)25 |
| 31371/12 | **Vaskrsić** | 25.4.2017 | 28.3.2018 | 4.7.2018 | CM/ResDH(2018)261 |
| 21668/12 | **Poropat** | 9.5.2017 | 22.11.2018 | 9.1.2019 | CM/ResDH(2019)8 |
| 33868/08 | **Kolar** | 26.9.2017 | 1.3.2018 | 4.4.2018 | CM/ResDH(2018)146 |
| [58349/09](https://hudoc.echr.coe.int/eng#{"appno":["58349/09"]}) | **Frančiška Štefančič** | 24.10.2017,  9.10.2018 (revizija) | 4. 8. 2021 | 13.10.2021 | CM/ResDH(2021)245 |
| 38775/14 | **Krajnc** | 31.10.2017 | 2.3.2020 | 17.6.2020 | CM/ResDH(2020)115 |
| 57101/10 | **Ribać** | 5.12.2017 | 11. 9.2018 | 14.11.2018 | CM/ResDH(2018)420 |
| 40975/08 | **Čeferin** | 16.1.2018 | 5. 9.2018 | 17.10.2018 | CM/ResDH(2018)390 |
| 32303/13 | **Mirovni inštitut** | 13.3.2018 | 13.12.2018 | 9.1.2019 | CM/ResDH(2019)9 |
| 62357/14 | **Benedik** | 24.4.2018 | 6. 10. 2021 | 3. 11. 2021 | CM/ResDH(2021)294 |
| 59868/08 | **Vizgirda** | 28. 8. 2018 | 4.10.2022 | 14.12.2022 | CM/ResDH(2022)423 |
| 47072/15 | **Produkcija Plus storitveno podjetje d.o.o.** | 23.10.2018 | 28. 2. 2023 |  |  |
| 57123710 | **Aleksić** | 19.2.2019 | 17.6.2019 | 4. 9. 2019 | CM/ResDH(2019)210 |
| [29278/16](https://hudoc.echr.coe.int/eng#{"appno":["29278/16"]}) | **Prebil** | 19. 3. 2019 | 10.3.2020 | 4.6.2020 | CM/ResDH(2020)81 |
| 878/13 | **A.V.** | 9. 4. 2019 | 2.3.2020 | 4.6.2020 | [CM/ResDH(2020)82](https://search.coe.int/cm/Pages/result_details.aspx?Reference=CM/ResDH(2020)82) |
| 12096/14 in 39335/16 | **Rola** | 4. 6. 2019 | 6. 7.2021 | 7. 10. 2021 | CM/ResDH(2021)219 |
| 58512/16 | **Cimperšek** | 30.6.2020 | 2.3.2022 | 30. 6.2022 | CM/ResDH(2022)177 |
| 45315/18 | **Gros** | 7.7.2020 | 23.6.2021 | 16. 9. 2021 | CM/ResDH(2021)175 |
| 49969/14 | **Pintar in drugi**  *OKREPLJEN NADZOR* | 14. 9. 2021 | **AN: 17. 6. 2022**  **RAN: 23. 3. 2023** |  |  |
| 34591/19 in 42545/19 | **Toplak in Mrak** | 26.10.2021 | 30. 6. 2022 | 19. 10.2022 | CM/ResDH(2022)276 |
| 19938/20 | **Q in R** | 8. 2. 2022 | **AN: 1. 2. 2023** |  |  |
| [64725/19](https://hudoc.echr.coe.int/eng#{%22appno%22:[%2264725/19%22]}) | **Ferhatović** | 7. 7. 2022 |  |  |  |
| 20256/20 | **Dolenc** | 20.10.2022 |  |  |  |
| 21164/20 | **Gregor Rutar in Rutar marketing d.o.o.** | 15.12. 2022 |  |  |  |

\*Izvršene sodbe pred ustanovitvijo MDS ESČP/PS ESČP (Rehbock in Kurić)

\*\* V zadevi Ališić je bila ugotovljena kršitev EKČP tudi proti Srbiji;

**AN = akcijski načrt; RAN = revidiran akcijski načrt**

1. Ur. l. RS, št. 90/2014 z dne 15. 12. 2014 [↑](#footnote-ref-1)
2. https://rm.coe.int/report-of-the-high-level-reflection-group-of-the-council-of-europe-/1680a85cf1 [↑](#footnote-ref-2)
3. V zadevi Ferhatović je Slovenija vložila zahtevo za obravnavo zadeve na velikem senatu ESČP, kateri pa ni bilo ugodeno; prav tako so zahtevo za obravnavo na velikem senatu podali tudi pritožniki pri zadevah *Toplak in Mrak* ter *Q in R*, vendar zahtevi prav tako nista bili uspešni. [↑](#footnote-ref-3)
4. https://www.gov.si/zbirke/projekti-in-programi/izbrisani/. [↑](#footnote-ref-4)
5. Statistični podatki o številu zaprtih in priprtih oseb so objavljeni tukaj: https://www.gov.si/drzavni-organi/organi-v-sestavi/uprava-za-izvrsevanje-kazenskih-sankcij/o-upravi/. [↑](#footnote-ref-5)
6. https://www.gov.si/teme/obveznost-izvrsevanja-sodb-evropskega-sodisca-za-clovekove-pravice/ [↑](#footnote-ref-6)
7. https://ks.echr.coe.int/en/web/echr-ks/ [↑](#footnote-ref-7)
8. [↑](#endnote-ref-1)